Id-distributuri lokali tal-films, KRS Releasing, għandhom il-pjaċir iħabbru li fis-swali ta' Malta dalwaqt se jibda jintwera l-film tad-direttur Ron Howard The Beatles – Eight Days a Week – The Touring Years. Din il-produzzjoni, li fiha filmati rari li kważi qatt ma dehru, inħadmet bil-koperazzjoni sħiħa ta' Paul McCartney, Ringo Starr, Yoko Ono Lennon u Olivia Harrison. Dan ix-xogħol jiffoka fuq l-ewwel parti tal-karriera ta' The Beatles (1962-1966, perjodu li fih żaru diversi pajjiżi u akkwistaw fama tremenda. Il-film ta' Ron Howard juri kif John Lennon, Paul McCartney, Ringo Starr u George Harrison iltaqgħu u saru l-fenomenu magħruf bħala The Beatles. Il-film jidħol fid-dettall dwar kif aġixxew, kif ħadu d-deċiżjonijiet, ħolqu l-mużika tagħhom u bnew karriera kollettiva flimkien, waqt li fl-istess ħin jesplora d-don straordinarju mużikali tagħhom u l-personalitajiet kumplimentużi u affabbli li esibixxew. Dan il-film għandu l-World Premiere tiegħu f'Leicester Square, Londra, fis-7.00pm, (ħin lokali) nhar il-Ħamis dirett miċ-cinemas lokali u wieħed jista' jarah fl-Eden u l-Empire Cinemas. Qabel jintwera d-dokumentarju flimkien ma' 20 minuta oħra ta' interess kbir. The Beatles – Eight Days a Week – The Touring Years se jibda jintwera fis-swali lokali l-għada stess, 16 ta' Settembru, fil-kumplessi Eden, Embassy u Empire.